b'\n_START_ARTICLE_\nB\xc4\x83t\xc4\x83lia de la Manzikert\n_START_SECTION_\nContext\n_START_PARAGRAPH_\n\xc3\x8en anul 1071, sultanul selgiucid Alp Arslan preg\xc4\x83tea o campanie \xc3\xaempotriva fatimizilor afla\xc8\x9bi \xc3\xaen Isauria, c\xc3\xa2nd afl\xc4\x83 despre \xc3\xaencercarea bizantin\xc4\x83 de a rec\xc3\xa2\xc8\x99tiga Armenia. Armata preg\xc4\x83tit\xc4\x83 de sultanul selgiucid nu avea dimensiuni importante, for\xc8\x9bele fatimide pe care dorea s\xc4\x83 le alunge din Isauria nu erau semnificative.\n_START_SECTION_\nB\xc4\x83t\xc4\x83lia\n_START_PARAGRAPH_\nDiogenes se \xc3\xaendrepta spre r\xc4\x83s\xc4\x83rit, c\xc4\x83tre lacul Van, \xc3\xaen fruntea a o sut\xc4\x83 de mii de solda\xc8\x9bi. \xc3\x8en acest timp, Arslan se afla \xc3\xaen Armenia, cu treizeci de mii de c\xc4\x83l\xc4\x83re\xc8\x9bi \xc8\x99i era permanent \xc3\xaen\xc8\x99tiin\xc8\x9bat, printr-o vast\xc4\x83 re\xc8\x9bea de spioni, asupra mi\xc8\x99c\xc4\x83rilor inamice, \xc3\xaen vreme ce Romanus nu avea habar de localizarea trupelor turcomane. Faptul c\xc4\x83 orbec\xc4\x83ia practic \xc3\xaen plin\xc4\x83 zi, caut\xc3\xa2nd s\xc4\x83 dea de urm\xc4\x83 adversarului, nu l-a \xc3\xaempiedicat pe nechibzuitul \xc3\xaemp\xc4\x83rat s\xc4\x83-\xc8\x99i despart\xc4\x83 trupele, s\xc4\x83v\xc3\xa2r\xc8\x99ind astfel o gre\xc8\x99eal\xc4\x83 imens\xc4\x83. Romanus a ajuns la fort\xc4\x83rea\xc8\x9ba Manzikert, cucerind cu u\xc8\x99urin\xc8\x9b\xc4\x83 zidurile cet\xc4\x83\xc8\x9bii, la 23 august 1071._NEWLINE_A doua zi, c\xc4\x83ut\xc3\xa2nd furaje pentru cai prin \xc3\xaemprejurimi, ariergarda bizantin\xc4\x83 a descoperit ca for\xc8\x9bele turcomane se apropiau \xc8\x99i au dat alarma. La c\xc4\x83derea serii, c\xc4\x83l\xc4\x83re\xc8\x9bii lui Arslan s-au ivit pe dealurile din apropiere, transform\xc3\xa2nd orice posibil contraatac bizantin \xc3\xaentr-o adev\xc4\x83rat\xc4\x83 sinucidere. \xc3\x8en acea noapte, cavaleria u\xc8\x99oar\xc7\x8e a lui Alp Arslan a h\xc4\x83r\xc8\x9buit ne\xc3\xaentrerupt tab\xc4\x83ra bizantin\xc4\x83, la lumina fl\xc4\x83c\xc4\x83rilor. Spionii sultanului au luat leg\xc4\x83tura cu mercenarii pecenegi \xc8\x99i turcomani din oastea \xc3\xaemp\xc4\x83ratului \xc8\x99i i-au convins s\xc4\x83 i se al\xc4\x83ture lui Arslan. Om de onoare, sultanul i-a propus termeni de pace \xc3\xaemp\xc4\x83ratului, dar Romanus nici nu a vrut s\xc4\x83 aud\xc4\x83. M\xc3\xa2ndria avea s\xc4\x83-i fie pedepsit\xc4\x83, c\xc4\x83ci dup\xc4\x83 una dintre cele mai aprige lupte ale perioadei medievale, bizantinii au fost \xc3\xaenvin\xc8\x99i. Cea mai mare armat\xc4\x83 adunat\xc4\x83 vreodat\xc4\x83 de \xc3\xaemp\xc4\x83ra\xc8\x9bii bizantini, marea cavalerie bizantin\xc4\x83, temu\xc8\x9bii catafrac\xc8\x9bi, au fost \xc3\xaenvin\xc8\x99i la Manzikert. \xc3\x8ensu\xc8\x99i Diogenes a c\xc4\x83zut prins \xc3\xaen iure\xc8\x99ul luptei. Totu\xc8\x99i, unii istorici consider\xc4\x83 c\xc4\x83 bizantinii au pierdut doar 10% din oameni \xc3\xaen b\xc4\x83t\xc4\x83lie._NEWLINE_La aceast\xc4\x83 b\xc4\x83t\xc4\x83lie au participat \xc8\x99i rom\xc3\xa2nii balcanici, fiind cet\xc4\x83\xc8\x9beni cu drepturi \xc8\x99i obliga\xc8\x9bii ai Imperiului Roman. Peste aproape un secol, urma\xc8\x99ii acestor rom\xc3\xa2ni din jurul mun\xc8\x9bilor Balcani vor cl\xc4\x83di Regatul (\xc8\x9baratul) Rom\xc3\xa2no-bulgar.'